CELEX: 32018D0918
Language: sl
Date: 2018-06-22 00:00:00
Title: Izvedbeni sklep Sveta (EU) 2018/918 z dne 22. junija 2018 o dovoljenju Nemčiji in Poljski, da uvedeta poseben ukrep, ki odstopa od člena 5 Direktive 2006/112/ES o skupnem sistemu davka na dodano vrednost

28.6.2018   
            
            
               SL
            
            
               Uradni list Evropske unije
            
            
               L 163/17
            
         IZVEDBENI SKLEP SVETA (EU) 2018/918
   z dne 22. junija 2018
   o dovoljenju Nemčiji in Poljski, da uvedeta poseben ukrep, ki odstopa od člena 5 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Z dopisoma, ki ju je Komisija evidentirala dne 9. januarja 2018 oziroma 22. januarja 2018, sta Nemčija in Poljska zahtevali dovoljenje, da uvedeta poseben ukrep, ki odstopa od določb Direktive 2006/112/ES v zvezi z gradnjo novega mosta med mestoma Küstrin-Kietz in Kostrzyn nad Odrą.
            
         
               (2)
            
            
               Komisija je z dopisi z dne 5. marca 2018 zahtevo Nemčije in Poljske predložila drugim državam članicam. Z dopisoma z dne 6. marca 2018 je Komisija obvestila Nemčijo in Poljsko, da ima na voljo vse informacije, potrebne za presojo zahteve.
            
         
               (3)
            
            
               V skladu s sporazumom, ki ga bosta sklenili Nemčija in Poljska, bi bilo treba v zvezi z davkom na dodano vrednost (DDV) območje, na katerem bodo potekala dela v zvezi z rušenjem obstoječega mejnega mosta in gradnjo novega mosta med mestoma Küstrin-Kietz in Kostrzyn nad Odrą, šteti kot del ozemlja Poljske, kolikor so dobava blaga in storitev, pridobitve blaga znotraj Skupnosti in uvoz blaga namenjeni za izvajanje teh del.
            
         
               (4)
            
            
               Nemčija in Poljska menita, da so določbe v sporazumu v zvezi z davkom upravičene, da se poenostavi postopek za izpolnjevanje obveznosti v zvezi z DDV. Ob odsotnosti teh določb bi bilo treba transakcije razčleniti glede na ozemlje, na katerem se izvajajo, kar bi zapletlo davčne postopke za izvajalce, odgovorne za dela.
            
         
               (5)
            
            
               Ob upoštevanju, da posebni ukrep poenostavlja postopek obračunavanja DDV ter da bi lahko na skupni znesek davčnih prihodkov držav članic, pobranih v fazi končne potrošnje, vplival le v zanemarljivem obsegu, je primerno omogočiti odstopanje določb Direktive 2006/112/ES in določiti, da se za namene DDV vse dobave blaga in storitev, pridobitve blaga znotraj Skupnosti in uvoz blaga, ki so namenjeni za rušenje obstoječega mejnega mosta in gradnjo novega mejnega mosta med mestoma Küstrin-Kietz in Kostrzyn nad Odrą, izvajajo na Poljskem in se tako obdavčijo z DDV na Poljskem.
            
         
               (6)
            
            
               Odstopanje nima negativnega vpliva na lastna sredstva Unije, pridobljena iz naslova DDV –
            
         SPREJEL NASLEDNJI SKLEP:
   Člen 1
   Z odstopanjem od člena 5 Direktive 2006/112/ES se Nemčiji in Poljski dovoli, da območje gradbišča mejnega mosta med mestoma Küstrin-Kietz in Kostrzyn nad Odrą za namene dobave blaga in storitev, pridobitve blaga znotraj Skupnosti in uvoza blaga, ki so namenjeni za rušenje obstoječega mejnega mosta in gradnjo novega mejnega mosta, obravnavata kot del ozemlja Poljske.
   Člen 2
   Ta sklep je naslovljen na Zvezno republiko Nemčijo in Republiko Poljsko.
   
      V Luxembourgu, 22. junija 2018
      
         
            Za Svet
         
         
            Predsednik
         
         V. GORANOV
      
   
   
      (1)  UL L 347, 11.12.2006, str. 1.